สรุปภาวะตลาดหุ้นในภูมิภาคเอเชียประจำวันนี้
สรุปภาวะตลาดหุ้นในภูมิภาคเอเชียประจำวันนี้
9 ก.ย. 2558

ดัชนี S&amp;P/ASX 200 ตลาดหุ้นออสเตรเลียปิดตลาดวันนี้พุ่งสูงขึ้น เนื่องจากนักลงทุนมีความเชื่อมั่นมากขึ้น หลังตลาดหุ้นทั่วโลกดีดตัวขึ้น โดยหุ้นกลุ่มธนาคารของออสเตรเลียนำตลาดทะยานขึ้น
ดัชนี S&amp;P/ASX 200 พุ่งขึ้น 105.90 จุด หรือ 2.07% ปิดที่ 5,221.10 จุด ดัชนี ALL ORDINARIES ตลาดหุ้นออสเตรเลียปิดวันนี้ที่ 5,236.90 จุด เพิ่มขึ้น 103.40 จุด, +2.01%
 
ดัชนีนิกเกอิตลาดหุ้นโตเกียวปิดพุ่งขึ้นในวันนี้ โดยทะยานขึ้นมากที่สุดนับตั้งแต่ปี 2537 เนื่องจากตลาดหุ้นทั่วโลกส่งสัญญาณคลายความวิตกกังวล ท่ามกลางกระแสคาดการณ์เกี่ยวกับมาตรการกระตุ้นเศรษฐกิจเพิ่มเติมในจีน
ดัชนีนิกเกอิปิดทะยาน 1,343.43 จุด หรือ 7.71% แตะที่ 18,770.51 จุด ซึ่งเป็นการพุ่งขึ้นมากที่สุดภายในวันเดียวนับตั้งแต่วันที่ 31 ต.ค.2537
 
ดัชนีคอมโพสิตตลาดหุ้นเกาหลีใต้ปิดพุ่ง 2.96% ในวันนี้ เนื่องจากนักลงทุนคลายวิตกกังวลเกี่ยวกับสถานการณ์จีน ท่ามกลางกระแสคาดการณ์เกี่ยวกับมาตรการกระตุ้นเศรษฐกิจเพิ่มเติมในจีน
ดัชนีคอมโพสิตตลาดหุ้นเกาหลีใต้ (KOSPI) เพิ่มขึ้น 55.52 จุด ปิดที่ 1,934.2 จุด โดยมีปริมาณการซื้อขายปานกลาง 509.2 ล้านหุ้น มูลค่า 5.2 ล้านล้านวอน (4.37 พันล้านดอลลาร์) โดยมีหุ้นบวกมากกว่าหุ้นลบในสัดส่วน 767 ต่อ 64
 
ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้พุ่งสูงขึ้น เนื่องจากนักลงทุนมีความมั่นใจมากขึ้นกับการดำเนินการเพื่อกระตุ้นเศรษฐกิจและสร้างเสถียรภาพของทางภาครัฐ ซึ่งรวมถึงการออกมาสร้างความเชื่อมั่นโดยกระทรวงการคลังจีน
ดัชนีเซี่ยงไฮ้คอมโพสิตพุ่ง 72.64 จุด หรือ 2.29% ปิดที่ 3,243.09 จุด ส่วนดัชนีหุ้นเสิ่นเจิ้นพุ่ง 2.91% ปิดที่ 10,620.13 จุด
 
ดัชนีฮั่งเส็งตลาดหุ้นฮ่องกงปิดตลาดพุ่งขึ้นในวันนี้ โดยได้รับปัจจัยหนุนจากตลาดหุ้นจีนที่ทะยานขึ้น เนื่องจากนักลงทุนมีความมั่นใจมากขึ้นกับการดำเนินการเพื่อกระตุ้นเศรษฐกิจของรัฐบาลจีน ขณะเดียวกันก็มีมุมมองบวกว่าจีนจะประสบความสำเร็จในการรักษาเสถียรภาพในตลาดหุ้น
ดัชนีฮั่งเส็งเพิ่มขึ้น 872.27 จุด หรือ 4.10% ปิดวันนี้ที่ 22,131.31 จุด